Hieronymuksen profetia lopunajoista
LÄNSIMAISEN KIRKON ISÄ HIERONYMUS, SYNTYNYT V. 340 JKR. DALMATIAN STRIDONISSA. SUOM. TEKSTI LEONARD TYPPÖ 1909.

Koska maailman viimeinen aika ja loppu alkaa lähestyä, niin kaikki hyvät tavat ja kristilliset toimet ylön annetaan ja kaikkinainen pahuus ihmisten seassa saa vallan. Kaikkinaiset synnit ja tapain turmio yhä enenevät, joita kavaluudella ja viekkaudella peitetään ja kaunistetaan. Oikeus katoaa, usko loppuu, rakkaus kylmenee ja sammuu. Totuutta tuskin koko maailmasta löytyy? Viattomat ja yksinkertaiset ylön katsotaan ja pilkataan. Laupeutta, armollisuutta, nöyryyttä ja kärsivällisyyttä ei ihmisten seassa löydy. Kaikki laittomuus ja jumalattomuus ilmestyy ja saa vallan, pahuus on niin suuri, että ihme on, jos toinen kykenee toisensa kanssa kanssakäymistä pitämään.

Oikea Jumalan pelko ja palvelus kaikella jumalattomuudella tukahdutetaan. Uudet tavat ja työt otetaan käytäntöön ja luetaan pyhimmäksi Jumalan palvelukseksi. Papin virka ylön katsotaan. Voimalliset, korkiat ja rikkaat ylön katsovat köyhiä viattomia pappeja. He tulevat keskenään eripuraisiksi ja uhraavat Jumalalle petollisessa ja väärässä mielessä. Pyhä elämä, rukoukset ja almut pidetään turhana ja tehdään niistä pilkkaa. Kiitosvirret ja hengelliset laulut peräti hyljätään. Kansa pois luopuu Jumalasta. Hänen sanalleen osoittavat tottelemattomuuden ja siihen suuttuvat. Herran temppeli hyljätään ja jätetään autioksi, alttarit ja sen säädyt kukistetaan. Silloin tulevat paisuneet ihmiset, ynsiät, ylpiät, pahoin puhuvaiset, armottomat, petolliset, panettelijat, viettelijät ja pahentajat, jotka ahneudella hallitsevat taitavain ja taitamattomain, rikasten ja köyhäin seassa, niin että jokainen tekee oman mielensä mukaan ja eivät tottele rangaistusta. Oikea viisaus ja ymmärrys ihmisillä pimenee, niin että he pitävät pahan hyvänä ja väärän oikeana.

Silloin annetaan valta nuorukaisille ja vanhat ymmärtäväiset miehet pidetään narrina. Nuoret joka paikassa ylön katsovat vanhain ymmärryksen ja toimen ja sanovat: Kuule tuota vanhaa narria. Vaatetuksellaan ja käytöksellään he etsivät mainetta ja kunniaa, että kaikki heitä suurina pitäisivät. Kristillisen opetuksen he ylön katsovat, eivät ota siitä vaaria. Silloin tulee joka paikassa kallis aika, nälkä, sota, veren vuodatus, maanjäristys, tulipalot, huoruus, murhat, väärät opit, eripuraisuus ja sisällinen viha niin, ettei toinen toistansa voi kärsiä eli hänen puoleensa katsoa. Silloin tulevat sangen sopimattomat ilmat, ylönpalttinen kuivuus ja märkyys, hirmuiset myrskyt ja tuulet ja suuret ihmeet tapahtuvat taivaassa, maan päällä ja vedessä. Linnut ilmassa ja eläimet maan päällä vähenevät, katoavat. Kauppakaupungit tulevat kylmille, uutten tapain tähden. Tulevat suuret rasitukset ja verot ryöväyksien kanssa.

Väkivalta, juoppous, vannominen, Jumalan pilkka, veren vuodatus ja sopimattomuus, niin ettei toinen toistansa taida kärsiä eikä uskoa. Haureus lisääntyy miesten ja naisten välillä, he elävät hekumassa ja irstaisuudessa ynnä monissa kauheissa synneissä, oudoissa ja pahoissa himoissa, että luulevat sen olevan kunniallisen ja kauniin, joka on synti ja vääryys.

Kuitenkin he saavat nähdä silmäinsä edessä taivaalla monta ihmeellistä merkkiä, joita ei koskaan ennen tapahtunut ole, eikä senkaltaisista ole kuultu puhuttavan, vaan ei silti niistä lukua pidetä, eikä lasketa sydämelle, kaikki vain pidetään turhana puheena. Silloin tulee suru ja ahdistus itkun ja valituksen kanssa ja kukaan ei taida lohduttaa. Nuori kansa ja lapset käyvät harmaapäiksi ja vanhoiksi.

Vuoden päivät ja kuukaudet pahenevat. Silloin on paha myrkyllinen aika, että ihmiset ennen tahtovat kuolla kuin elää ja sanovat: Kuolema meitä pakenee. Monet epäilevät ja joutuvat epätoivoon, pelkoon ja vapistukseen, vaikka ei mitään (näkyväistä) hätää ole. Ne jotka makaavat, eivät saa lepoa eikä rauhaa levottomuuden tähden. Ja siinä murheessa eli niinä pahoina päivinä ilmaantuu Antikristus, josta meitä kaikkia varjele laupias Herra, Jumala, taivaallinen Isä! Sinun rakkaan poikasi Jeesuksen tähden. Aamen.

Lähde

 Teksti on saatu Linnunrata.org-sivustolta maaliskuussa 2018.

Historialliset dokumentit
Kristinusko